ฟิลลิปเชียร์LTFเน้นหุ้น100%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

รอดัชนี1,100จุดเตรียมเผ่น เข้ากองใช้อนุพันธ์ล็อกกำไร
โพสต์ทูเดย์ — บล.ฟิลลิป แนะลุย LTF ลงทุนหุ้นเต็ม 100% รอดัชนีเกิน 1,100 จุด แล้วค่อยถอย เชียร์ซื้อกอง บลจ.กสิกรไทย สับเปลี่ยนสะดวก
นายสานุพงศ์ สุทัศน์ธรรมกุล นักวิเคราะห์กองทุน บริษัทหลักทรัพย์ (บล.) ฟิลลิป (ประเทศไทย) เปิดเผยว่า สำหรับนักลงทุนที่ต้องการประหยัดภาษีโดยการลงทุนในกองทุนรวมหุ้นระยะยาว (LTF) สามารถเลือกลงทุนในกองทุนที่มีนโยบายลงทุนในหุ้นมากกว่า 80% ได้ แม้ว่าในขณะนี้ดัชนีตลาดหลักทรัพย์แห่งประเทศไทยจะปรับขึ้นมาเหนือ 1,000 จุดแล้วก็ตาม เนื่องจากประเมินว่า แนวต้านที่สำคัญในระยะกลางจะอยู่ที่ 1,1001,200 จุด 
“แต่พอดัชนีขึ้นไปถึง 1,100 จุด ซึ่งน่าจะเป็นต้นปีหน้า ค่อยสับเปลี่ยนไปไว้ที่กองทุนที่มีการป้องกันความเสี่ยงด้วยอนุพันธ์ เพื่อล็อกกำไรเอาไว้ เพราะดัชนีที่ระดับ 1,1001,200 จุด จะเป็นแนวต้านที่ผ่านได้ยากและจะมีการพักฐานในช่วงนั้น แต่นักลงทุนที่จะใช้กลยุทธ์นี้ได้จะต้องเป็นนักลงทุนที่ติดตามสถานการณ์การลงทุนอย่างต่อเนื่อง และหากเป็นนักลงทุนที่ไม่มีเวลาก็ไม่แนะนำให้ใช้กลยุทธ์นี้” นายสานุพงศ์ กล่าว
สำหรับนักลงทุนที่กลัวความผันผวนของตลาดหุ้นในระยะสั้นควรลงทุนกองทุน LTF ที่ใช้อนุพันธ์ป้องกันความเสี่ยง และเมื่อเห็นดัชนีปรับลดลงจึงสับเปลี่ยนไปลงทุนในกองทุนที่เน้นลงทุนหุ้นเป็นส่วนใหญ่ เพราะหากดัชนีไม่สามารถปรับขึ้นไปเกิน 1,100 จุดได้ คาดว่าจะปรับลดลง โดยมีแนวรับอยู่ที่ 825 จุด
นอกจากนี้ นักวิเคราะห์กองทุนรายนี้ยังแนะนำว่า สำหรับนักลงทุนที่ต้องการสับเปลี่ยนหน่วยลงทุนกองทุน LTF ควรจะลงทุนกับบริษัทหลักทรัพย์จัดการกองทุน (บลจ.) เพียงแห่งเดียว เนื่องจากไม่มีค่าธรรมเนียมในการสับเปลี่ยนกองทุน
“เราแนะนำ บลจ.กสิกรไทย เนื่องจากมีกองทุน LTF ที่มีนโยบายลงทุนหลากหลาย และสามารถสับเปลี่ยนหน่วยลงทุนได้ทันทีไม่ต้องรอ T+2 หรือ T+3 เหมือนกับ บลจ.อื่นๆ และยังไม่มีค่าธรรมเนียมในการสับเปลี่ยน” นายสานุพงศ์ กล่าว
น.ส.จารุลักษณ์ เรืองสุวรรณผู้อำนวยการอาวุโส ฝ่ายการตลาด บลจ.แอสเซท พลัส กล่าวว่า ปีนี้จัดโปรโมชันกองทุน LTF และกองทุนรวมเพื่อการเลี้ยงชีพ (RMF) เฉพาะกองทุนหุ้นและกองทุนผสม ได้รับบัตรของขวัญจากเซ็นทรัล หรือเทสโก้ โลตัส ตามยอดการลงทุนสุทธิสิ้นปี สูงสุด 1.2 หมื่นบาท และสามารถชำระค่าซื้อกองทุน LTF และ RMF ผ่านบัตรเครดิตในเครือธนาคารกรุงศรีอยุธยา